Haf 9
?Yu Mas Mekem Wanem Blong Rerem Ol Miting?
Sipos ol Witnes blong Jehova oli stadi Baebol wetem yu, ating yu stap traehad blong rerem stadi blong yu. I gud yu rerem ol miting tu. Be yu mas gat wan gudfala program.
Yu jusum wan stret taem mo ples blong stadi. ?Wetaem tingting blong yu i klia moa? Maet long eli moning bifo we yu statem wok blong yu. Maet long naet afta we ol pikinini oli slip. Maet yu no save stadi longtaem, be yu mas makemaot taem blong stadi, mo yu no mas letem wan samting i blokem yu. I gud yu faenem wan ples we i kwaet, mo yu ofem radio, mo tivi, mo mobaelfon. Bifo we yu stadi yu mas prea. Hemia i save mekem se yu no moa wari long ol samting we i kamaot long dei, be yu putum olgeta tingting blong yu i stap long Tok blong God.—Filipae 4:6, 7.
Yu makem ol ansa mo yu rere blong ansa. Fastaem, yu traem kasem bigfala tingting long samting we yu ridim. Yu lukluk nem blong japta no haf ya we yu stadi long hem, mo yu tingbaot olsem wanem ol bigfala poen oli joen wetem nem ya. Yu lukluk ol pija mo ol kwestin blong tingting bak we oli mekem ol bigfala poen oli kamaot klia. Nao yu ridim evri haf mo yu lukaot ansa blong kwestin blong ol haf ya. Yu ridim olgeta vas, mo yu tingbaot ol vas ya se oli joen olsem wanem wetem ol save we yu stap rerem. (Ol Wok 17:11) Taem yu faenem ansa, yu putum laen aninit long ol wod we oli save givim bigfala tingting long yu. Nao taem yu stap long miting, yu save leftemap han blong yu mo yu givim wan sot ansa long prapa toktok blong yu.
I gud yu rerem ol save we bambae yumi tokbaot long miting evri wik. Sipos yu mekem olsem, bambae yu lanem plante niufala samting. Bambae yu yu olsem wan man we i stap hivimap plante gudgudfala samting long haos blong hem.—Matiu 13:51, 52.
?Wanem program we yu save folem blong rerem ol save blong miting?
?Yu mekem olsem wanem blong rerem wan ansa?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn